[{"text_idx": "#000004", "text": "Taith i\u2019r Gorffennol: mae gwefan newydd yn gwahodd twristiaid o Ewrop i ddarganfod treftadaeth Cymru drwy lygaid eu rhagflaenwyr"}, {"text_idx": "#000005", "text": "Mae\u2019n bleser gan Gomisiwn Brenhinol Henebion Cymru gyhoeddi bod gwefan amlgyfrwng gyffrous newydd sy\u2019n hyrwyddo twristiaeth treftadaeth yng Nghymru yn cael ei lansio heddiw. Mae Taith i\u2019r Gorffennol, sydd ar gael mewn pedair iaith, yn gwahodd twristiaid Ewropeaidd heddiw i ddarganfod trysorau treftadaeth ysblennydd ac amrywiol Cymru. Bydd naw llwybr thematig a chyfres o gynhyrchion digidol wedi\u2019u hysbrydoli gan hanesion eu rhagflaenwyr yn rhoi cyfle i\u2019r ymwelydd modern ymgolli yn ein hadeiladau a thirweddau hanesyddol."}, {"text_idx": "#000006", "text": "Mae twristiaid o Ffrainc a\u2019r Almaen wedi tyrru i Gymru ers canol y ddeunawfed ganrif, rhai i chwilio am hafan ramantaidd, rhai i ddwyn cyfrinachau diwydiannau mwyaf arloesol y byd, ac eraill i geisio noddfa rhag y rhyfeloedd ar dir mawr Ewrop. O Gownt Herman von Pu\u0308ckler-Muskau i Carl Carus, meddyg llys Brenin Saxony, neu\u2019r anturwraig Madame Ste\u0301phanie de Genlis, cafodd llawer ohonynt eu hysbrydoli i ysgrifennu disgrifiadau manwl ac atgofus o\u2019u teithiau. Mae\u2019r rhain yn cynnwys disgrifiadau o\u2019r bobl, safleoedd hanesyddol, adeiladau a diwydiannau. Cafodd hanesion eu teithiau, a gyhoeddwyd mewn teithlyfrau, dyddiaduron a llythyrau, eu dwyn ynghyd gan Brifysgol Bangor, y Ganolfan Uwchefrydiau Cymreig a Cheltaidd a Phrifysgol Abertawe o dan y prosiect Teithwyr Ewropeaidd i Gymru diweddar, gan roi golwg newydd i ni ar sut yr oedd teithwyr o gyfandir Ewrop yn edrych ar Gymru."}, {"text_idx": "#000007", "text": "Mae grant Cyllid Dilynol gan Gyngor Ymchwil y Celfyddydau a\u2019r Dyniaethau wedi galluogi Prifysgol Bangor, y Ganolfan Uwchefrydiau, y Comisiwn Brenhinol a Chroeso Cymru i weddnewid yr hanesion hyn, nad oedd fawr neb yn gwybod amdanynt gynt, yn brofiadau ar-lein cyffrous drwy ddefnyddio\u2019r technolegau digidol diweddaraf. Mae\u2019r Comisiwn Brenhinol wedi cyfuno ei arbenigedd ym maes dehongli digidol ag adnoddau cyfoethog ei archifau i greu cyfres o orielau delweddau, ffotograffau 3D animeiddiedig a ffilmiau fideo."}, {"text_idx": "#000008", "text": "Gyda chymorth technoleg Realiti Rhithwir, gall pobl o bedwar ban byd yn awr weld y tu mewn i adfeilion rhamantaidd Abaty Tyndyrn a gweld sut y byddai wedi edrych 150 o flynyddoedd yn o\u0302l. Gall muriau pensyfrdanol o uchel ac awyrgylch hudolus yr abaty yng ngolau\u2019r lleuad gael eu profi mewn amrywiaeth o fformatau Realiti Rhithwir."}, {"text_idx": "#000009", "text": "Mae ffilm amlgyfrwng fer am Ferthyr Tudful yn y bedwaredd ganrif ar bymtheg yn adrodd hanes yr ymwelwyr o Ffrainc a\u2019r Almaen. Mae\u2019r ffilm yn eu dangos yn rhyfeddu at wyrthiau diwydiannol gweithfeydd haearn Dowlais a Chyfarthfa ar adeg pan oedd Merthyr yn hawlio ei lle fel dinas ddiwydiannol fwyaf Ewrop. I gyd-fynd a\u0302\u2019u stori\u0308au mae nenlinellau a diwydiannau dramatig y dref yn cael eu hail-greu mewn 3D, ac mae ffotograffau hanesyddol animeiddiedig yn dangos sut yr oedd y dref yn edrych bryd hynny."}, {"text_idx": "#000010", "text": "Caiff defnyddwyr y wefan eu gwahodd gan deithiau 360 gradd gigapicsel cydraniad uchel i ddarganfod mwy am rai o henebion mwyaf trawiadol Cymru, fel Castell Penrhyn, Castell Cas-gwent a Mynydd Parys, a rhoddwyd bywyd newydd i ffotograffau stereosgopig hanesyddol gyda chymorth meddalwedd animeiddio fodern. Hefyd, mae hediad-drwy o\u2019r cwmwl pwyntiau sydd wedi ei seilio ar sganiau laser o Gapel Gwenffrewi yn Nhreffynnon wedi cael ei wneud."}, {"text_idx": "#000012", "text": "Mae\u2019r holl adnoddau ar gael yn Ffrangeg ac Almaeneg, yn ogystal a\u0302 Chymraeg a Saesneg, er mwyn hyrwyddo Cymru hanesyddol fel cyrchfan fodern i dwristiaid o bedwar ban byd."}, {"text_idx": "#000013", "text": "I gael mwy o wybodaeth am y prosiect, cysylltwch a\u0302 Susan Fielding yn susan.fielding@rcahmw.gov.uk neu ar 01970 621 219."}, {"text_idx": "#000015", "text": "1. Abaty Tyndyrn o\u2019r Profiad Rhithwir"}]